Axo junel,
ayic van co bꞌat bꞌaj slesalvi ebꞌ anima,
ix cꞌoch jun ix cobꞌes ix dꞌayon̈.
Ayoch jun enemigo dꞌa ix.
Yuj chiꞌ naumel lolonel ix.
Juneln̈ej ayoch ix checabꞌoc dꞌa juntzan̈ vinac.
A juntzan̈ vinac chiꞌ,
syacꞌ val ganar tumin ebꞌ vin̈ dꞌa spatic ix,
yujto syal ix tastac toto ol ujoc.
Ix och tzacꞌan ix cuuj yedꞌ vin̈aj Pablo chiꞌ.
Ix syamanoch ix yavaji,
syalan ix:
—A juntzan̈ ebꞌ vin̈ tic,
schecabꞌ ton val Dios yaj ebꞌ vin̈,
aton jun Dios yelxo nivan yelcꞌochi.
Van yalan ebꞌ vin̈ dꞌayex tas tzꞌaj e colchaji,
xchi ix.
Tzijtum el ix ecꞌ ix quedꞌoc.
An̈ej val jun chiꞌ syal ix dꞌa juntac el.
Axo vin̈aj Pablo chiꞌ,
majxo techaj yuj vin̈ yabꞌani.
Yuj chiꞌ ix meltzajbꞌat qꞌuelan vin̈ dꞌa ix.
Ix yalan vin̈ dꞌa jun enemigo chiꞌ:
—Sval dꞌayach dꞌa sbꞌi Jesucristo,
elan̈ dꞌa ix,
xchi vin̈ dꞌay.
Dꞌa jun rato chiꞌ ix el dꞌa ix.
Palta axo ix yilan ebꞌ vin̈ bꞌaj checabꞌ yaj ix chiꞌ to ix el jun enemigo chiꞌ dꞌa ix,
to maxtzac yal-laj yacꞌan ganar stumin ebꞌ vin̈ dꞌa spatic ix.
Yuj chiꞌ ix yicꞌbꞌat vin̈aj Pablo yedꞌ vin̈aj Silas chiꞌ ebꞌ vin̈ dꞌa yichan̈ ebꞌ vin̈ yajal.
Ix cꞌoch ebꞌ vin̈ dꞌa yichan̈ ebꞌ vin̈ juez.
Ix yalan ebꞌ vin̈ bꞌaj checabꞌ yaj ix chiꞌ icha tic:
—A ebꞌ vin̈ israel tic,
ton̈ej tzul yacꞌ somchajel co chon̈abꞌ tic ebꞌ vin̈.
Van scꞌaybꞌan ebꞌ anima ebꞌ vin̈ yedꞌ juntzan̈ bꞌeybꞌal ay yovalil yuj ley.
Max yal co cꞌulan juntzan̈ chiꞌ a on̈ tic yujto aj Roma on̈,
xchi ebꞌ vin̈.
Axo ebꞌ anima ayecꞌ taꞌ,
ix te cot yoval ebꞌ dꞌa vin̈aj Pablo yedꞌ dꞌa vin̈aj Silas chiꞌ.
Axo ebꞌ vin̈ juez ix checan icꞌjoquel spichul ebꞌ vin̈ schavan̈il.
Ix lajvi chiꞌ,
ix schecan macꞌjoc ebꞌ vin̈ ebꞌ vin̈ dꞌa teꞌ jixcꞌabꞌ teꞌ.
Man̈ jantacoc ix aj ebꞌ vin̈ yicꞌani.
Ix lajvi chiꞌ,
ix yumjioch ebꞌ vin̈ dꞌa preso.
Ix yalan ebꞌ vin̈ juez chiꞌ dꞌa vin̈ stan̈vumal preso chiꞌ:
—Tza tan̈vej val ebꞌ vin̈ sicꞌlabꞌil,
xchi ebꞌ vin̈ dꞌa vin̈.
Ix lajvi yabꞌan jun chiꞌ vin̈,
ix bꞌat vin̈ yacꞌcanoch ebꞌ vin̈ dꞌa jun cuarto dꞌa slajvubꞌxo cꞌochi.
Ix yacꞌanoch yoc ebꞌ vin̈ dꞌa slodꞌil jun teꞌ cepo.
Axo dꞌacꞌvalil,
ix lesalvi vin̈aj Pablo yedꞌ vin̈aj Silas chiꞌ.
Ix sbꞌitan juntzan̈ bꞌit ebꞌ vin̈ dꞌa Dios.
Axo juntzan̈xo ebꞌ ayoch yedꞌ ebꞌ vin̈ dꞌa preso chiꞌ,
ix yabꞌ ebꞌ sbꞌitan ebꞌ vin̈.
Axo dꞌa chimilacꞌval
ix ecꞌ jun nivan quixcabꞌ,
te ov ix yutej sbꞌa.
Ix laj ibꞌxiqꞌue yich preso chiꞌ.
Axo dꞌa jun rato chiꞌ,
munil ix laj jacvi spuertail jun preso chiꞌ smasanil.
Axo qꞌuen cadena ayoch dꞌa ebꞌ preso chiꞌ,
ix laj elta chocoljoc qꞌueen.
Axo ix el svayan̈ vin̈ tan̈vum preso chiꞌ,
ix yilan vin̈ to jacanxo jantacn̈ej spuertail preso chiꞌ.
Yuj chiꞌ ix yicꞌqꞌueta qꞌuen yespada vin̈ dꞌa yol yatut yic smilancham sbꞌa vin̈ snaani.
A snaan vin̈ to ix bꞌat ebꞌ elelal smasanil.
Palta axo vin̈aj Pablo chiꞌ ix avajelta dꞌa vin̈:
—Man̈ a milcham a bꞌa,
ayon̈ ecꞌ co masanil,
xchielta vin̈.
Yuj chiꞌ ix scꞌancot scꞌacꞌ vin̈.
Ix och vin̈ bꞌaj ay ebꞌ chiꞌ.
Ix te ibꞌxiqꞌue vin̈ yuj xivelal.
Ix em cuman vin̈ dꞌa yichan̈ vin̈aj Pablo yedꞌ vin̈aj Silas chiꞌ.
Ix lajvi chiꞌ,
ix yicꞌanelta ebꞌ vin̈ chavan̈ chiꞌ vin̈,
ix yalan vin̈ dꞌa ebꞌ vin̈:
—Ex mamin,
¿tas yovalil tzin cꞌulej yic tzin colchaji?
xchi vin̈.
—Acꞌoch Cajal Jesucristo dꞌa a cꞌool,
yic vachꞌ ol ach colchaj yedꞌ jantac ebꞌ junn̈ej yaj edꞌ dꞌa yol a pat,
xchi ebꞌ vin̈ dꞌa vin̈.
Ix lajvi chiꞌ,
ix yalan slolonel Cajal Jesús ebꞌ vin̈ dꞌa vin̈ yedꞌ dꞌa jantac ebꞌ ayecꞌ dꞌa yol spat vin̈.
An̈ejaꞌ dꞌa jun rato chiꞌ ix bꞌicjiel schiqꞌuil ebꞌ vin̈ bꞌaj ix lajvi smacꞌji chiꞌ yuj vin̈ tan̈vum preso chiꞌ.
Ix lajvi chiꞌ,
ix yacꞌan acꞌjoc bautizar sbꞌa vin̈ yedꞌ ebꞌ junn̈ej yaj yedꞌ vin̈ dꞌa yol spat chiꞌ.
Ichato chiꞌ ix acꞌjioch ebꞌ vin̈ yuj vin̈ dꞌa yol spat.
Ix acꞌji va ebꞌ vin̈ yuj vin̈.
Ix te tzalaj vin̈ yedꞌ ebꞌ cajanecꞌ yedꞌ chiꞌ yujto ix yacꞌoch Dios ebꞌ dꞌa scꞌool.
Axo dꞌa junxo qꞌuin̈ibꞌalil,
ix checjibꞌat juntzan̈ ebꞌ vin̈ polencía yuj ebꞌ vin̈ juez.
Ix bꞌat yalan ebꞌ vin̈ dꞌa vin̈ tan̈vum preso chiꞌ to tzꞌel vin̈aj Pablo yedꞌ vin̈aj Silas chiꞌ dꞌa libre.
Yuj chiꞌ ix yal vin̈ dꞌa vin̈aj Pablo chiꞌ:
—Ix in cha jun órden yuj ebꞌ vin̈ juez chiꞌ,
tobꞌ tzex vaqꞌuel dꞌa libre.
Yuj chiꞌ ixiquec.
Paxan̈ec dꞌa tzalajcꞌolal,
xchi vin̈ dꞌa ebꞌ vin̈.
Palta ix yalan vin̈aj Pablo chiꞌ dꞌa ebꞌ vin̈ polencía chiꞌ:
—A on̈ tic,
aj Roma on̈.
Maj scꞌanbꞌej yabꞌ ebꞌ vin̈ tato ay co mul.
Palta ina ix on̈ smacꞌ ebꞌ vin̈ dꞌa yichan̈ ebꞌ chon̈abꞌ.
Axo ticnaic,
¿tom sgana ebꞌ vin̈ dꞌa elcꞌaltac tzon̈ yaqꞌuel dꞌa libre?
Man̈ ol on̈ el-laj.
Cotocabꞌ ebꞌ vin̈ juez chiꞌ.
A val lacꞌan ebꞌ vin̈ ol on̈ icꞌaneloc,
xchi vin̈.
Yuj chiꞌ ix bꞌat ebꞌ vin̈ yal dꞌa ebꞌ vin̈ juez chiꞌ.
Axo yic ix yabꞌan ebꞌ vin̈ to aj Roma ebꞌ vin̈,
ix te xivqꞌue ebꞌ vin̈.
Axo val lacꞌan ebꞌ vin̈ ix bꞌat cꞌanan nivancꞌolal sbꞌa dꞌa vin̈aj Pablo yedꞌ dꞌa vin̈aj Silas chiꞌ.
Ix lajvi chiꞌ ix icꞌjielta ebꞌ vin̈ yuj ebꞌ vin̈ dꞌa preso chiꞌ.
—Sco cꞌan pavor dꞌayex,
comonoc tzex el dꞌa jun chon̈abꞌ tic,
xchi ebꞌ vin̈ juez chiꞌ dꞌa ebꞌ vin̈.
Ix lajvi yelta ebꞌ vin̈ dꞌa preso chiꞌ,
ix bꞌatxi ebꞌ vin̈ dꞌa spat ix Lidia.
Ix scꞌumlan sbꞌa ebꞌ vin̈ yedꞌ ebꞌ creyente.
Ix acꞌjican yip scꞌool ebꞌ yuj ebꞌ vin̈.
Ix lajvi chiꞌ ix bꞌatxi ebꞌ vin̈.